śrī-rādhā-madana-mohanau vijayetām |

śrī-śrī-kṛṣṇa-caitanya-nityānandau vijayetām ||

śrīla-viśvanātha-cakravarti-praṇītā

# śrī-bhāgavatāmṛta-kaṇā

śrīmad-bhāgavatāmṛta-nirṇīta-sarva-prādhānyo yo’nanyāpekṣi-mahaiśvarya-mādhuryaḥ sa śrī-kṛṣṇa eva **svayaṁ-rūpaḥ** ||1||

tasya prāyas tulya-śakti-dhārī yaḥ, sa tasya **vilāsaḥ**, yathā vaikuṇṭha-nāthaḥ | tasmān nyūna-śakti-dhārī yaḥ, sa tasy**āṁśaḥ**, yathā matsya-kūrmādikaḥ ||2||

yatraikaika-śakti-sañcāra-mātraṁ, sa **āveśaḥ**, yathā vyāsādayaḥ ||3||

**athāvatāras trividhaḥ** | puruṣāvatārā guṇāvatārā līlāvatārāś ca ||4||

tatra yaḥ **prathama-puruṣo** mahat-tattvasya sraṣṭā kāraṇārṇavaśāyī prakṛty-antaryāmī, sa saṅkarṣaṇāṁśaḥ | **dvitīya-puruṣo** yo garbhodaśāyī samaṣṭi-virāḍ-antaryāmī brahmaṇaḥ sraṣṭā, sa pradymnāṁśaḥ | **tṛtīya-puruṣo** yaḥ kṣīrodaśāyī vyaṣṭi-virāḍ-antaryāmī, so’niruddhāṁśaḥ ||5||

atha **guṇāvatārāḥ** | sattva-guṇena viṣṇuḥ pālana-kartā kṣīrodha-nātha eva | rajo-guṇena brahmā sṛṣṭi-kartā garbhodaśāyi-nābhi-padmodbhavaḥ | kvacit kalpe tādṛśa-puṇya-kārī jīva eva brahmā | tadā tatra īśvarasya śakti-sañcāreṇāveśāvatāra eva | tadā tasya rajo-guṇa-yogād viṣṇunā na sāmyam | kvacit kalpe svayam eva viṣṇur brahmā bhavati, yathā kadācit svayam eva indro yajñaḥ | tadā tasya sāmyam eva | pātālādi-satya-lokānta-samaṣṭi-virāṭ-sthūlo brahmaṇa eva vigrahaḥ, prākṛtaḥ so’pi brahmā | tasya jīvaḥ sūkṣmo hiraṇyagarbhaḥ, so’pi brahmā | tasyāntaryāmī garbhodakaśāyīśvara eva |

atha tamo-guṇena śivaḥ saṁhāra-kartā | sthūla-vairāja-saṁjñaḥ sūkṣma-hiraṇyagarbha-saṁjñaḥ sṛṣṭi-kartā padmodbhava īśvara eva, kvacit kalpe jīvaś ca kvacit kalpe viṣṇur api | kiṁ ca, sadā-śivaḥ svayaṁ-rūpāṅga-viśeṣa-svarūpo nirguṇaḥ, sa śivasyāṁśī | ata evāsya brahmato’py ādhikyaṁ, viṣṇunā sāmyaṁ ca, jīvāt tu saguṇatve’sāmyaṁ ca ||6||

atha **līlāvatārāḥ** | catuḥ-sana-nārada-varāha-matsya-yajña-naranārāyaṇa-kapila-datta-hayaśīrṣa-haṁsa-pṛśnigarbha-ṛṣabha-pṛthu-nṛsiṁha-kūrma-dhanvantari-mohinī-vāmana-paraśurāma-raghunātha-vyāsa-balabhadra-kṛṣṇa-buddha-kalki-prabhṛtaya ete pratikalpaṁ prādurbhavantīti ||7||

atha **manvantarāvatārāḥ** | yajña-vibhu-satyasena-hari-vaikuṇṭha-ajita-vāmana-sārvabhauma-ṛṣabha-viṣvaksena-dharmasetu-sudāmā-yogeśvara-bṛhadbhānavāḥ ||8||

atha **yugāvatārāḥ** | śukla-rakta-śyāma-kṛṣṇāḥ ||9||

eṣāṁ madhye kecid āveśāḥ, kecit prābhavāḥ, kecid vaibhavāḥ, kecit parāvasthāḥ ||10||

catuḥ-sana-nārada-pṛthu-prabhṛtaya **āveśāḥ** | mohinī-dhanvantari-haṁsa-ṛṣabha-vyāsa-datta-śuklādayaḥ **prābhavāḥ** | tato’py adhika-śakti-prakāśakā **vaibhavā** matsya-kūrma-naranārāyaṇa-varāha-hayaśīrṣa-pṛśnigarbha-balabhadra-yajñādayaḥ | tato’py adhikāḥ **parāvasthā** uttarottareṣu śreṣṭhās trayo nṛsiṁha-rāma-kṛṣṇāś ca | kṛṣṇa eva svayaṁ bhagavān | tasmād adhikaḥ ko’pi nāsti ||11||

tasya **vāsa-sthānāni** pūrva-pūrva-mukhyāni catvāri | vraje madhu-pure dvārāvatyāṁ goloke ca | kṛṣṇo’pi sa-parivāro baladeva-sahito vraje pūrṇatamaḥ | mathurāyāṁ pūrṇataraḥ | dvārakāyāṁ pradyumnāniruddhābhyāṁ parivāra-sahitaḥ pūrṇaḥ | goloke pūrṇa-kalpo’pi vṛndāvanīya-līlātvāt pūrṇatama-sajātīyaḥ | pūrva-pūrveṣu mādhuryādhikya-tāratamyād aiśvaryasyācchādana-tāratamyam uttarottareṣu mādhurya-hrāsa-tāratamyād aiśvaryasya prakāśa-tāratamyam ||12||

yasya jale koṭi-koṭi-brahmāṇḍāni mahā-viṣṇu-roma-kūpa-gatāni, tasyā virajāyāḥ parikhā-bhūtāyā upari mahā-vaikuṇṭha-lokaḥ | tasyordhva-bhāge golokaḥ | tatra goloka-nāthaḥ śrī-kṛṣṇo deva-līlaḥ saparivāro vartate | tasya vilāsaḥ paramātmā para-vyoma-nātho brahma ca nirviśeṣa-svarūpam | goloka-nāthasya dvitīya-vyūho yo baladevas tasya vilāso mahā-vaikuṇṭhe saṅkarṣaṇaḥ | tasyāṁśaḥ kāraṇārṇavaśāyī | tasya vilāso garbhodaśāyī brahmāṇḍāntaryāmī pradyumnāṁśaḥ | tasya vilāsaḥ kṣīrodaśāyī aniruddhāṁśaḥ | matsya-kūrmādy-avatārāḥ garbhodaka-śāyi-vilāsāḥ | atha dvārakā-mathurā-vṛndāvanākhye dhāma-traye śrī-kṛṣṇasya nara-līlādhikya-tāratamyāt krameṇa mādhuryādhikya-tāratamyam ||13||

sā **līlā dvividhā prakaṭāprakaṭā** ca | yā yugapad bālya-paugaṇḍa-kaiśora-vilāsa-mayyaḥ sa-parikarasya kṛṣṇasyānanta-prakāśaiḥ nityam evāprakaṭa-līlā vartante | tā eva ekenaiva prakāśena sa-parivāreṇa śrī-kṛṣṇena yadā prapañce kramataḥ prakāśyante, tadā prakaṭeti | gamanāgamane tu tat-tad-dhāmataḥ prakaṭa-līlāyām eveti viśeṣaḥ | prakaṭā līlā ca janmādi-mauṣalāntā pratyekaṁ brahmāṇḍa-samūha-krameṇa tatra-tatra-sthair dṛśyate | ekam eva vṛndāvanam, ekaiva mathurā, ekaiva dvāravatī ca brahmāṇḍa-koṭi-samūha-madhya-gata-bhārata-bhūmau tad-vāsi-janair dṛśyate | yathā jyotiś-cakra-stha-sūrya-kiraṇāvalīti | yathā jyotiś-cakra-stha eva sūrya ekasmin varṣe pūrvāhnādikaṁ samāpyānyasmin varṣe prakāśayati, kutracin na prakāśayati ca | evam eva kṛṣṇo nija-dhāma-stha eva prakaṭa-prakāśe ekasmin brahmāṇḍa-samūhe bālyādi-līlāṁ samāpya, anyasmin brahmāṇḍa-samūhe prakaṭayati, anyasmin brahmāṇḍa-samūhe kām api na prakaṭayatīti | prakaṭe’pi bālyādi-līlā nityam eva sac-cid-ānanda-rūpāḥ, kintu mauṣalānta-līlā, mahiṣī-haraṇa-līlā cendrajālavat kṛtrimaiva līlāntarasya nityatva-saṅgopanārthaṁ jñeyā | tayor upāsakābhāvāt |

kiṁ ca, prakaṭa-līlā-madhye vṛndāvanasya maṇimaya-vṛkṣa-bhūmy-āditvaṁ tat-parivāreṇāpi kenacid dṛśyate, kenacin na dṛśyate ca, tad-icchā-vaśāt | prakaṭa-līlā-samāpty-anantaraṁ tu tatrastha-janena bhajanādhikyātyutkaṇṭhāyāṁ vartamānāyām eva dṛśyate | tatrāpi sva-vāsanā-tad-icchānusārābhyām iti vivekaḥ | evaṁ ca sarva-svarūpebhyo vrajendra-nandanasya mukhyatvaṁ, sarva-dhāmato gokulasyaiva mukhyatvam | caturdhā mādhurī tasya vraja eva virājate, prema-krīḍayor veṇos tathā śrī-vigrahasya ca ||14||

atha **bhāgavatās** te—

mārkaṇḍeyo’mbarīṣaś ca vasur vyāso vibhīṣaṇaḥ |

puṇḍarīko baliḥ śambhuḥ prahlādo viduro dhruvaḥ ||

dālbhyaḥ parāśaro bhīṣmo nāradādyāś ca vaiṣṇavaiḥ |

sevyā hariṁ niṣevyāmī no ced āgaḥ paraṁ bhavet ||

eṣāṁ madhye prahlādaḥ śreṣṭhaḥ | tato’pi pāṇḍavāḥ śreṣṭhāḥ | tebhyo’pi kecid yādavās, tebhyo’pi uddhavaḥ | tasmād api vraja-devyaḥ | tābhyo'pi śrīmad-rādheti ||15||

anadhīta-vyākaraṇaś caraṇa-pravaṇo harer jano yasmāt |

bhāgavatāmṛta-kaṇikā maṇi-kāñcanam ivānusyūtā ||